**ქ. რუსთავის მუნიციპალიტეტის მერის სამოქალაქო მრჩეველთა საბჭო**

**საბჭოს სხდომა #31  
2019 წლის 4 მარტს გაიმართა ქ. რუსთავის მუნიციპალიტეტის მერის სამოქალაქო მრჩეველთა საბჭოს მორიგი, რიგით ოცდამეთერთმეტე სხდომა. შეხვედრას ხელმძღვანელობდა საბჭოს თავმჯდომარე ქ.-ნი ლელა კეთილაძე, ასევე ესწრებოდნენ საბჭოს წევრი დელეგატების უმრავლესობა და საინიციატივო ჯგუფის წარმომადგენლები: რევაზ ბარბაქაძე, გიორგი მაღლაფერიძე და ევტიხ ხაჩიძე, რომელთაც წარმოადგინეს კულტურის პარკის განვითარების კონცეფცია.  
  
დღის წესრიგი:  
1. სხდომის გახსნა და მისასალმებელი სიტყვა -ლელა კეთილაძე.  
2. საინიციატივო ჯგუფი: პრეზენტაცია, კულტურის პარკის განვითარების კონცეფციის   
 წარდგენა.  
3. მსჯელობა პარკის განვითარების კონცეფციის ფარგლებში განხილულ   
 საკითხებზე.  
4. სხდომის შეჯამება, რეკომენდაციების გათვალისწინება და შემდგომი შეხვედრის   
 დღის წესრიგის განსაზღვრა.  
  
2019 წლის 4 მარტის შეხვედრა მისასალმებელი სიტყვით გახსნა საბჭოს თავმჯდომარემ ქ.-ნმა ლელა კეთილაძემ. მან დამსწრე საზოგადოების წინაშე ისაუბრა დღის წესრიგით გათვალისწინებული საკითხების მნიშვნელობაზე და ყურადღება გაამახვილა პარკის განვითარების კონცეფციაზე. მაღალი სამოქალაქო ინტერესიდან გამომდინარე დადგა დღის წესრიგში პარკზე ზრუნვის და მისი განვითარების აუცილებლობა.  
  
შეხვედრაზე დამსწრე საინიციატივო ჯგუფის წევრებმა რევაზ ბარბაქაძემ, გიორგი მაღლაფერიძემ და ევტიხ ხაჩიძემ პრეზენტაციის სახით წარმოადგინეს პარკის განვითარების კონცეფცია. კონცეფციაში ყურადღება გამახვილდა აქტუალურ საკითხებზე, ასევე წარმოდგენილი იყო ტერიტორიის ზონალური და ასაკობრივი პრინციპით დაყოფა, რაც ითვალისწინებდა თითოეული მონაკვეთის შესაბამისი კულტურული, სპორტული თუ ახალგაზრდული კუთხით ინფრასტრუქტურულ მოწყობას.  
  
პრეზენტაციის შემდგომ გაიმართა დისკუსია, მსჯელობა კითხვა-პასუხის რეჟიმში, რომელშიც აქტიურად იყვნენ ჩართული და საკუთარ აზრსა და ხედვას აფიქსირებდნენ საბჭოს წევრი დელეგატები. სამოქალაქო მრჩეველთა საბჭომ მზადყოფნა გამოთქვა აქტიურად ჩაერთოს და თავისი წვლილი შეიტანოს პარკის განვითარებაში. შეთანხმდნენ საერთო თანამშრომლობაზე და სამუშაო ჯგუფების ჩამოყალიბებაზე კოორდინირებულად სამუშაოდ.  
  
სხდომის დასასრულს ტრადიციულად მოხდა შეხვედრის შეჯამება, რეკომენდაციების გათვალისწინება და შემდგომი შეხვედრის დღის წესრიგის მომზადება.**

**საბჭოს მდივანი**  
**ნუკრი რამიშვილი  
  
რუსთავი, საქართველო, 04.03.2019 წ.**